Læger uden Grænser sender sammen med organisationen SOS Mediterranée igen et skib til Middelhavet.

Det oplyser Læger uden Grænser i en pressemeddelelse.

Skibet skal redde migranter, asylansøgere og flygtninge, der forsøger at krydse Middelhavet til Europa hovedsageligt fra det konflikthærgede Libyen.

Migranter venter på at blive reddet af SOS Mediterranée og Læger uden Grænsers tidligere skib Aquarius den 10. august 2018. (Foto: Guglielmo Mangiapane © Scanpix)

Ifølge Læger uden Grænser har 426 mennesker - herunder også børn - mistet livet i forsøget på at krydse Middelhavet i år.

Det er 'europæiske politikeres fejlslagne politik', der nu får organisationerne til at sende det norske skib Ocean Viking til Middelhavet.

Det udtaler Sam Turner, leder af redning og Læger uden Grænser Libyen, i pressemeddelelsen:

- Politikere vil have jer til at tro, at flere hundrede menneskers død til søs og lidelsen for flere tusinde flygtninge og migranter fanget i Libyen er en acceptabel pris for at forsøge at kontrollere migration.

Han siger, at mens europæiske politikere bebuder afslutningen på migrationskrisen i Europa, så vender de det blinde øje til den humanitære krise, som politikken fører til i Libyen og til søs:

- Dødsfaldene og lidelsen kan forebygges, men så længe det fortsætter, nægter vi blot at se til.

Ligposer til babyer

Mens Læger uden Grænser venter på at sende et redningsskib afsted, mærker Tunesien den barske konsekvens af de mange migranter, der forsøger at krydse Middelhavet.